C 167/56
RO
Jurnalul Oficial al Uniunii Europene
11.5.2023
Joi, 24 noiembrie 2022
5. își exprimă profunda îngrijorare cu privire la întreaga gamă de amenințări, încălcări ale drepturilor omului și abuzuri cu care se confruntă femeile și fetele în conflictul armat și recunoaște că femeile și fetele sunt deosebit de expuse riscurilor, deoarece sunt adesea vizate în mod special și sunt expuse unui risc crescut de violență în situații de conflict și post-conflict, ceea ce împiedică participarea lor la procesele de pace; îndeamnă comunitatea internațională să își accelereze eforturile de eradicare a flagelului reprezentat de violența sexuală și de gen în conflictele armate din estul RDC, să protejeze victimele, să pună capăt impunității autorilor și să garanteze accesul la justiție, reparații și despăgubiri pentru supraviețuitori; 6. îndeamnă comunitatea internațională să ia măsuri concrete pentru a pune capăt violențelor care au loc în prezent, în special prin încurajarea promovării dialogului și a soluțiilor non-violente și prin sprijinirea procesului de mediere regională, procesul Luanda, inițiat de președintele Angolei João Lourenço; subliniază că toate statele părți din Comunitatea Africii de Est (EAC), Comunitatea de Dezvoltare a Africii Australe (SADC) și Conferința internațională privind regiunea Marilor Lacuri (ICGLR) trebuie să respecte principiile convenite în conclavul șefilor de stat est-africani și în procesul de mediere de la Luanda; subliniază cu fermitate necesitatea cooperării transfrontaliere în regiunea Marilor Lacuri Africane; 7.
solicită crearea unui mecanism oficial de verificare, ca parte a eforturilor mai ample de reformă a sectorului de securitate, pentru a investiga candidații care trebuie îndepărtați și pentru a se asigura că forțele de securitate acționează în conformitate cu drepturile internaționale ale omului și cu standardele dreptului umanitar; 8.
îndeamnă Comisia și statele membre ale UE să se asigure că viitoarea strategie a UE pentru Marile Lacuri Africane reflectă în mod adecvat numeroasele și grave probleme umanitare și în materie de drepturi ale omului, atât la nivel național, cât și regional, în special în RDC; 9.
invită țările vecine RDC să își intensifice eforturile de combatere a contrabandei cu minereuri provenite din zone de conflict prin țările lor și a comerțului ilicit cu resurse naturale care alimentează conflictul; subliniază că este important să se depună eforturi suplimentare pentru a tăia finanțarea grupărilor armate implicate în comerțul ilicit cu resurse naturale, inclusiv cu aur și produse derivate din specii sălbatice; invită Comisia să evalueze impactul și eficiența Regulamentului (UE) 2017/821 atunci când va analiza funcționarea și eficacitatea acestui regulament; 10. încredințează Președintei sarcina de a transmite prezenta rezoluție Consiliului, Comisiei, Vicepreședintelui Comisiei/Înaltului Reprezentant al Uniunii pentru afaceri externe și politica de securitate, Serviciului European de Acțiune Externă, Uniunii Africane, Consiliului de miniștri ACP-UE, Adunării Parlamentare Paritare ACP-UE, Secretarului General al Organizației Națiunilor Unite, precum și guvernului și parlamentului Republicii Democratice Congo și ale altor țări din Comunitatea Africii de Est.